Az előterjesztés célja a természet védelméről szóló 1996. évi LIII. törvény (a továbbiakban: Tvt.) 36. §-a alapján a Hódoséri Ciklámenes Természetvédelmi Terület természetvédelmi kezelési tervének miniszteri rendeletben történő kihirdetése

A természetvédelmi kezelési tervek készítésére, készítőjére és tartalmára vonatkozó szabályokról szóló 3/2008. (II. 5.) KvVM rendeletben előírtak szerint előkészített, ennek keretében az érintettekkel – köztük a védett természeti területtel érintett önkormányzattal – területi szinten egyeztetett természetvédelmi kezelési terv kihirdetésével az érintettek számára áttekinthetőbbé, kiszámíthatóbbá válik a terület természetvédelmi kezelése, továbbá megalapozza, egyértelművé teszi a hatósági döntéseket. A természetvédelmi célú előírások jogszabályban történő kihirdetése hozzájárul a terület táji és természeti értékeinek, valamint hazánk biológiai sokféleségének hatékony megőrzéséhez, fenntartásához.

Az előterjesztés célja továbbá egy a védetté nyilvánításról szóló rendeletben hibásan szereplő ingatlan-nyilvántartási helyrajzi szám korrekciója a védett természeti terület elhelyezkedésének és kiterjedésének változatlanul hagyása mellett. A terület kiterjedésére vonatkozó adat módosítását (24,4 ha-ról 23,65 ha-ra) a vélhetően az érintett földrészletek megosztása, valamint a digitális ingatlan-nyilvántartás alapján rendelkezésre álló pontosabb, aktuális ingatlan-nyilvántartási adatok rendelkezésre állása indokolja. A javítás többek között azért is szükséges, mert a védett jogi jelleg ingatlan-nyilvántartásba való feljegyzésére – a terület természetvédelmi kezeléséért felelős Balaton-felvidéki Nemzeti Park Igazgatóság kezdeményezései ellenére − ez idáig nem került sor. Tekintettel arra, hogy a feljegyzés alapja a védetté nyilvánító jogszabály tartalma, a későbbiek során a javított, megfelelő adatok alapján történhet meg a jogi jelleg feljegyzése.

A tervezetben megtörténik a védett természeti terület nevének az aktuális helyesírási szabályoknak, valamint az FM szervezeti rendszerében működő Földrajzinév Bizottság ajánlásainak megfelelő módosítása, javítása.